ธปท.ไม่ผ่อนคันเร่งขึ้นดอกเบี้ย
ธปท.ไม่หนักใจปัญหากรีซป่วนเศรษฐกิจ เล็งขยับดอกเบี้ยสู้เงินเฟ้อต่อในการประชุม กนง. 1 มิ.ย.นี้
10 ส.ค. 2554

ธปท.ไม่หนักใจปัญหากรีซป่วนเศรษฐกิจ เล็งขยับดอกเบี้ยสู้เงินเฟ้อต่อในการประชุม กนง. 1 มิ.ย.นี้
นายไพบูลย์ กิตติศรีกังวาน ผู้ช่วยผู้ว่าการ สายนโยบายการเงิน ธนาคารแห่งประเทศไทย (ธปท.) เปิดเผยว่า การประชุมคณะกรรมการนโยบายการเงิน (กนง.) เพื่อพิจารณาอัตราดอกเบี้ยนโยบายในวันที่ 1 มิ.ย.นี้ กนง.จะนำปัจจัยการเปลี่ยนแปลงทางเศรษฐกิจมาพิจารณาให้รอบด้าน ทั้งปัจจัยในประเทศและต่างประเทศ อาทิ ราคาน้ำมันที่ยังผันผวน สถานการณ์วิกฤตหนี้ในยุโรปที่มีความรุนแรงขึ้นจากปัญหาของประเทศกรีซ รวมถึงผลกระทบจากเศรษฐกิจญี่ปุ่นที่เริ่มเห็นชัดเจนขึ้น และผลจากการเมืองในประเทศด้วย
อย่างไรก็ดี ขณะนี้ยังมองว่าอัตราเงินเฟ้อที่มีแนวโน้มสูงขึ้นต่อเนื่องยังถือเป็นปัจจัยสำคัญที่ต้องนำมาพิจารณาในการปรับอัตราดอกเบี้ย เพราะการดูแลเงินเฟ้อนั้น กนง.จำเป็นต้องดูแลแนวโน้มไปข้างหน้าเพื่อให้สอดคล้องกัน
ปัจจุบันดอกเบี้ยนโยบายอยู่ที่ 2.75% ส่วนอัตราเงินเฟ้ออยู่ที่ 4%
นายเมธี สุภาพงษ์ ผู้อำนวยการอาวุโส ฝ่ายเศรษฐกิจในประเทศ ธปท. กล่าวว่า การประชุม กนง.รอบนี้จะมีความชัดเจนเรื่องผลกระทบจากประเทศญี่ปุ่นมากขึ้น ว่าปัญหาจะมีผลต่อภาคเศรษฐกิจจริงและภาคอุตสาหกรรมของไทยมากน้อยเพียงใด 
ด้านปัญหาหนี้สินในยุโรปซึ่งอาจจะเกิดปัญหารุนแรงจากกรีซ มองว่าน่าจะส่งผลกระทบต่อเศรษฐกิจไทยไม่มากนัก เพราะถ้าดูจากสัดส่วนการส่งออกและการท่องเที่ยวของไทยถือว่ามีไม่มาก หรือถ้ามีผลต่อเงินทุนเคลื่อนย้ายหรือค่าเงินบ้างก็ไม่ได้อยู่ในระดับน่าวิตกมาก และอีกอย่างหากกรีซมีปัญหารุนแรงจริง สหภาพยุโรปน่าจะมีกำลังพอที่จะช่วยเหลือไม่ให้กระทบกับเศรษฐกิจทั่วโลกได้
“ตอนนี้ในส่วนของปัจจัยในประเทศยังคงเหมือนเดิม ไม่แตกต่างจากการประชุมครั้งก่อนมากนัก โดยเศรษฐกิจไทยยังขยายตัวได้ต่อเนื่อง ขณะที่อัตราเงินเฟ้อยังอยู่ในทิศทางที่เพิ่มขึ้น” นายเมธี กล่าว
แหล่งข่าว ธปท. เปิดเผยว่า มีความเป็นไปได้สูงที่การประชุมวันที่ 1 มิ.ย.นี้ กนง.จะตัดสินใจปรับขึ้นอัตราดอกเบี้ยนโยบายอีกเพื่อดูแลอัตราเงินเฟ้อที่เพิ่มขึ้นตามราคาสินค้าที่แพงขึ้นอย่างต่อเนื่อง โดยที่ประชาชนก็ยังมีกำลังซื้ออยู่ ส่งผลให้การบริโภคเพิ่มขึ้นต่อเนื่อง โดยเฉพาะยิ่งในช่วงเตรียมการเลือกตั้ง ทำให้กิจกรรมทางเศรษฐกิจยังขยายตัวอยู่ในระดับที่ดี